b'\n_START_ARTICLE_\nVeksilologija\n_START_PARAGRAPH_\nVeksilologija, tako\xc4\x91er i zastavoslovlje ili stjegoslovlje, je znanost koja se bavi prou\xc4\x8davanjem svih aspekata zastava i njihove upotrebe i spada u grupu pomo\xc4\x87nih povijesnih znanosti. Tako\xc4\x91er se smatra i granom suvremene primijenjene umjetnosti._NEWLINE_Termin veksilologija prvi je upotrijebio 1958. godine dr. Whitney Smith (SAD), autor mnogih knjiga i \xc4\x8dlanaka vezani za tu temu. Rije\xc4\x8d je sinteza latinske rije\xc4\x8di vexillum i sufiksa -logija \xc5\xa1to zna\xc4\x8di "znanost o". Vexillum je ozna\xc4\x8davala poseban tip zastave kojeg su upotrebljvalji rimski legionari  u klasni\xc4\x8dnoj eri Rimskog Carstva._NEWLINE_Veksilologija se prvotno uzimala za poddisciplinu heraldike, iako se i danas javljaju takvi zagovornici, a prema drugima smatrala se granom semiotike (znakoslovlja) . Njezina funkcija formalno je definirana u Ustavu FIAV-a (F\xc3\xa9d\xc3\xa9ration internationale des associations vexillologiques - Me\xc4\x91unarodna federacija veksilolo\xc5\xa1kih udruga) kao "stvaranje i razvoj korpusa znanja o zastavama svih vrsta, njihovih formi i funkcija, te znanstvenih teorija i principa utemeljenih na tom znanju."_NEWLINE_Osoba koja se bavi prou\xc4\x8davanjem zastava naziva se veksilolog, a osoba koja se bavi dizajniranjem i crtanjem zastava veksilograf.\n_START_SECTION_\nFIAV\n_START_PARAGRAPH_\nVeksilolozi su aktivni u nekoliko nacionalnih udruga, koji su udru\xc5\xbeene u Me\xc4\x91unarodnu federaciju veksilolo\xc5\xa1kih udruga - FIAV (F\xc3\xa9d\xc3\xa9ration internationale des associations vexillologiques).  FIAV je me\xc4\x91unarodna federacija koju \xc4\x8dine 51 regionalne, nacionalne i multinacionalne udruge i institucije koje se bave veksilologijom. FIAV je provizorno organizirana 3. rujna 1967. na II. me\xc4\x91unarodnom kongresu veksilologije u R\xc3\xbcschlikonu, \xc5\xa0vicarska, a slu\xc5\xbebeno je osnovana 7. rujna 1969. na III. me\xc4\x91unarodnom kongresu veksilologije u Bostonu, Massachusetts, SAD. Svake druge godine FIAV organizira me\xc4\x91unarodni kongres.'